Diari Oficial de la Generalitat Valenciana


Sumari del DOGV 2291, del 17-06-1994 (1994/831714)

ORDRE de 7 de juny de 1994, de la Conselleria d'Educació i Ciència, per la qual es convoquen cursos d'especialització en educació física i en llengües estrangeres, adreçats al personal docent que presta els seus serveis en col.legis públics, escoles llar i en centres d'Educació Primària privats concertats, de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/07/(1)/dof/vci/html**

### Dades del document

Número de DOGV
:   2291

Data del DOGV
:   17-06-1994

Secció del DOGV
:   DISPOSICIONS GENERALS

Número del document
:   1994/831714


Data del document
:   07-06-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 7 de juny de 1994, de la Conselleria d'Educació i Ciència, per la qual es convoquen cursos d'especialització en educació física i en llengües estrangeres, adreçats al personal docent que presta els seus serveis en col·legis públics, escoles llar i en centres d'Educació Primària privats concertats, de la Comunitat Valenciana. [94/4034]  
La Llei Orgànica d'Ordenació General del Sistema Educatiu (LOGSE) estableix (art. 14) que les llengües estrangeres i l'educació física constitueixen dues de les àrees obligatòries, de caràcter global i integrador, a través de les quals s'organitza l'educació primària. Igualment ordena (art. 16) que l'educació física i les llengües estrangers seran impartides per mestres amb l'especialització corresponent.  
La qual cosa planteja la necessitat de promoure la realització de cursos de formació científica i didàctica per tal de facilitar l'assoliment de la condició d'especialistes, en qualsevol d'aquestes modalitats, al professorat en activitat que presta els seus serveis en centres de la Comunitat Valenciana.  
El Reial Decret 895/1989 (modificat pel Decret 1664/1991) en l'article 17 estableix que per a impartir aquests ensenyaments es requerirà certificació de l'habilitació corresponent, que podrà obtenir-se, entre d'altres, mitjançant la superació de cursos d'especialització convocats pel MEC o la comunitat autònoma, exigint-se en aquest cas l'homologació del Ministeri d'Educació i Ciència.  
Per això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria i destinataris  
Convocar cursos d'especialització en Educació Física i llengües estrangeres, dirigits al personal docent que presta els seus serveis en centres d'Educació Primària de la Comunitat Valenciana:  
a) Funcionaris i funcionàries de carrera o en pràctiques del cos de mestres, si els presten en col·legis públics o escoles llar.  
b) Contractats indefinits si els presten en centres privats concertats.  
Les bases específiques d'aquests cursos, figuren a l'annex I d'aquesta ordre.  
Segon. Organització i realització  
L'organització d'aquests cursos anirà a càrrec de la Direcció General d'Ordenació i Innovació Educativa, mitjançant el Servei de Formació del Professorat.  
Aquests cursos els realitzaran universitats valencianes, amb les quals aquesta conselleria ha subscrit els convenis adients a aquest efecte.  
Tercer. Característiques dels cursos  
Aquests cursos d'especialització, en haver estat homologats pel Ministeri d'Educació i Ciència, habilitaran els funcionaris de carrera del cos de mestres per a ocupar el lloc de treball en l'especialitat de llengües estrangeres (anglès) i Educació Física de l'Educació Primària, segons allò que estableix el Reial Decret 895/1989, de 14 de juliol (BOE 20 juliol de 1989).  
La durada de cadascun dels cursos és de 700 hores, de les quals 400 seran lectives i les 300 restants es dedicaran al treball de seminaris, pràctiques docents i elaboració de la memòria.  
Els cursos es desenrotllaran en dues fases:  
a) Fase intensiva: durant els mesos de juliol i setembre i en jornades monogràfiques al llarg del curs. Quant als col·legis públics, l'administració educativa es compromet a estudiar les mesures, amb l'equip directiu i el Consell Escolar de cada centre, per tal de possibilitar al professorat seleccionat les assistències al curs d'especialització durant la segona quinzena de setembre.  
b) Fase extensiva: en els mesos d'octubre a juny, comprenent:  
- Pràctiques docents impartides en el centre de cada participant, dins l'horari lectiu per un mínim de 80 hores.  
- Una sessió setmanal de treball en seminari, per a la qual cosa el professorat disposarà d'una vesprada setmanal. Les direccions dels centres respectius, a l'hora de confeccionar els horaris, adoptaran les mesures de flexibilitat oportunes a aquest efecte.  
Cada curs tindrà un mínim de 20 membres. Del total de participants fins el 25% podrà ser personal docent de centres privats concertats.  
La distribució, el calendari i les especificacions corresponents a cadascuna d'ambdues especialitats s'indiquen a l'annex I  
Quart. Finançament dels cursos.  
El finançament per a sufragar aquests cursos d'especialització anirà a càrrec del capítol 4 de la línia 404 del programa pressupostari 85.60.496.01 de l'exercici de l'any 1994 per un import de 9.000.000 PTA. La Conselleria d'Educació i Ciència abonarà aquesta quantitat a les universitats valencianes tal i com s'estableix en els convenis corresponents signats a aquest efecte.  
Les quantitats corresponents al desenvolupament d'aquests cursos durant els exercicis de 1995 i 1996, seran fixades mitjançant addendes als esmentats convenis i estaran subordinades al que dispose la Llei de Pressupostos de la Generalitat Valenciana.  
Cinquè. Condicions de participació  
a) Per a participar en qualsevol dels cursos de les dues especialitats cal:  
- Ser professor/a d'Educació Primària.  
- No estar en possessió de l'habilitació corresponent.  
- Trobar-se en activitat en centres de la Comunitat Valenciana.  
- Ser funcionari/ària de carrera o en pràctiques del cos de mestres, prestant serveis en centres públics o escoles llar, o tenir contracte laboral indefinit si els serveis es presten en centres privats concertats.  
b) El professorat seleccionat ha d'assistir a la totalitat de les sessions de formació i realitzar totes les activitats del curs. En cas de ser baixa, llevat que siga per força major degudament justificada, no es podrà participar en cursos d'especialització convocats per la Conselleria d'Educació i Ciència en el termini de tres anys.  
c) La matrícula dels cursos serà gratuïta.  
d) El professorat seleccionat pot acollir-se a la convocatòria anual específica d'ajudes econòmiques individuals per a activitats de formació en la modalitat A que publica la Conselleria d'Educació i Ciència. Pel que fa a les fases intensives, sols es podran sol·licitar ajudes per als desplaçaments d'anada i tornada a la seu del curs, per una sola vegada cada setmana. No es computaran les despeses produïdes per l'allotjament i la manutenció, quan les ofereix l'organització del curs.  
Sisè. Documentació  
Les sol·licituds es realitzaran mitjançant instància, segons el model de l'annex II. A la sol·licitud es requereix adjuntar la documentació següent:  
1. Escrit de la direcció del centre escolar on es faça constar:  
a) Que el professorat seleccionat impartirà en el seu horari, dins la programació anual del centre, la matèria d'especialització per la qual ha optat, en els termes que estableixen les bases corresponents de l'annex I.  
b) Que es tindrà en compte, a l'hora de confeccionar els horaris, la compatibilitat de l'horari lectiu del professor seleccionat amb les activitats del curs d'especialització.  
2. El professorat de centres privats ha de presentar una fotocòpia del contracte indefinit com a docent.  
3. El professorat que gaudeix o té previst de gaudir de llicència per estudis, coincidint amb les fases del curs, cal que presente un certificat de la direcció del centre autoritzant-lo a realitzar les pràctiques docents en el susdit centre i comprometent-se a certificar sobre el seu compliment.  
4. Documentació específica que se sol·licita a l'annex I segons l'especialitat.  
5. Full de serveis i certificat actualitzat de les pròpies habilitacions emés per la Direcció Territorial d'Educació.  
Setè. Termini i lloc de presentació de la documentació  
Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa.  
La presentació de sol·licituds i la documentació es realitzarà al Registre General de la Conselleria d'Educació i Ciència o al de les direccions territorials d'Educació, als centres d'Informació, Iniciatives i Reclamacions de la Generalitat Valenciana, o a les oficines de correus, sempre que es presente en sobre obert, per a ser datada i segellada pel funcionari de correus abans de certificar-ho; o mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació serà de 20 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Vuitè. Comissió de selecció  
La selecció de les sol·licituds la realitzarà una comissió constituïda pels membres següents:  
- El cap del Servei de Formació del Professorat o persona que delegue, que hi actuarà com a president.  
- La cap del Servei d'Ordenació Acadèmica o persona que hi delegue.  
- Un inspector o inspectora d'educació, designat pel director general d'Ordenació i Innovació Educativa.  
- Un tècnic del Servei de Formació del Professorat designat pel director general d'Ordenació i Innovació Educativa, que actuarà com a secretari de la comissió.  
- Un especialista en cadascuna de les matèries, designat pel director general d'Ordenació i Innovació Educativa.  
A les reunions de la comissió seleccionadora podrà assistir, amb veu però sense vot, un representant de cadascun dels sindicats que formen part de la mesa sindical sectorial d'educació.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, ajustant les seues actuacions al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió podrà disposar la constitució de subcomissions especialitzades tan sols a l'efecte de col·laborar en la valoració dels mèrits dels candidats.  
Novè. Selecció dels participants  
Per a participar als cursos en qualsevol de les modalitats cal superar les proves d'accés de nivell bàsic a les quals es fa referència a l'annex I d'aquesta ordre.  
Entre els qui superen aquestes proves selectives es tindran en compte en primer lloc les sol·licituds del professorat que es trobe en les circumstàncies que es detallen a continuació, tot seguint l'ordre de prioritat en el qual s'esmenten:  
1. El professorat que està adscrit a un lloc de treball per al qual no està habilitat.  
2. El professorat al qual se li ha suprimit el seu lloc de treball i que té la possibilitat d'ocupar un lloc vacant d'educació física o de llengua estrangera (anglès) en el seu centre si obté l'especialització corresponent.  
3. El professorat al qual se li ha suprimit el seu lloc de treball.  
4. El professorat amb destinació definitiva, al centre del qual no hi ha suficient nombre d'habilitats en l'especialització que demana.  
Efectuades les proves i baremada la documentació, la comissió de selecció elaborarà la llista provisional dels seleccionats per a cada curs d'especialització o confirmarà l'anul·lació del curs quan no s'assolesca el mínim de 20 membres establerts en la convocatòria.  
La relació provisional dels seleccionats es farà pública al tauler d'anuncis de la Conselleria d'Educació i Ciència, de les direccions territorials d'Educació, i dels centres de professors. Hi haurà un termini de cinc dies naturals per a reclamar davant la comissió de selecció. Aquestes reclamacions es presentaran al Registre de la Conselleria d'Educació i Ciència o de les direccions territorials d'Educació.  
Tant en la relació provisional com en la definitiva seran especificades les sol·licituds admeses i les sol·licituds denegades amb indicació de la causa.  
Transcorregut aquest termini, una vegada estudiades i, si escau, ateses aquestes reclamacions, la Direcció General d'Ordenació i Innovació Educativa resoldrà aquesta convocatòria i publicarà la relació definitiva del professorat seleccionat en el Diari Oficial de la Generalitat Valenciana.  
Deu. Certificats  
L'avaluació final s'expressarà en termes d'apte o no apte. Per tal d'assolir l'aptitud cal haver participat almenys en el 85% de les activitats programades.  
El professorat que supere el curs d'especialització amb la qualificació d'apte obtindrà el diploma corresponent. Aquest serà expedit per la universitat respectiva amb la qual s'haja establert el conveni. La Conselleria d'Educació i Ciència realitzarà, per als funcionaris i funcionàries de carrera o en pràctiques del cos de mestres els tràmits necessaris per a l'homologació d'aquest diploma pel Ministeri d'Educació i Ciència.  
Onzè. Resolució  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera  
Per a fer possible un desplegament correcte i una adequada execució d'aquesta ordre, es faculta la Direcció General d'Ordenació i Innovació Educativa perquè dicte les disposicions adients per a la seua aplicació.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 7 de juny de 1994  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases per a la convocatòria dels cursos d'especialització de llengües estrangeres (anglès)  
Primera. Objectius, nombre i lloc de realització dels cursos  
L'objectiu d'aquests cursos és l'aprofundiment en els aspectes lingüístics i didàctics de l'anglès, per a posar a l'abast del professorat participant instruments que li permeten exercir amb qualitat la docència d'aquesta llengua estrangera durant l'Educació Primària.  
S'ofereixen 120 places per a cursos d'especialització en llengua anglesa i que es realitzaran a:  
Alacant: 1 curs.  
Castelló: 1 curs.  
València: 2 cursos.  
Si no es cobreixen les places d'algun curs, es podran oferir als sol·licitants no admesos en els altres cursos, si la comissió seleccionadora ho estima adient.  
Segona. Criteris de selecció  
Durant el mes de setembre de 1994, el professorat sol·licitant que tinga els requisits demanats al punt cinquè d'aquesta ordre passarà una prova d'accés de nivell bàsic a la Universitat corresponent i es confeccionarà una llista per ordre de la puntuació obtinguda.  
La comissió seleccionadora prioritzarà les sol·licituds del professorat que supere aquesta prova, segons allò que s'estableix al punt novè d'aquesta ordre.  
En el cas d'empat, serà seleccionada la persona amb més antiguitat.  
Tercera. Estructura i durada dels cursos  
Curs acadèmic 1994-95: fase extensiva, es realitzarà d'octubre a juny en sessions d'una vesprada setmanal.  
Juliol 1995: fase intensiva, durant quinze dies, en horari complet.  
Setembre 1995: fase intensiva, durant el mes de setembre.  
Curs acadèmic 1995-96: fase extensiva, es realitzarà d'octubre a juny en sessions d'una vesprada setmanal.  
Juliol 1996: fase intensiva, de finalització del curs, durant tot el mes.  
Quarta. Documentació específica  
El professorat presentarà la documentació requerida en els punts sisè i novè d'aquesta ordre. Es valorarà sols allò que estiga suficientment documentat.  
   
Cinquena. Continguts dels cursos  
a) Continguts lingüístics:  
- El sistema fonològic de la llengua anglesa aplicat a l'ensenyament-aprenentatge d'aquesta. Dificultats pròpies de la discriminació i de l'emissió orals del no-nadiu.  
- Estructura de la llengua anglesa : Morfologia i sintaxi. Dificultats específiques del no-nadiu.  
- Aspectes semàntics de la llengua anglesa. Lèxic, contextos i actes de la parla.  
b) Continguts didàctics:  
- Les llengües en Primària i el lloc de les llengües estrangeres en aquesta etapa educativa.  
- Aportacions de les ciències del llenguatge i de les de l'educació a l'ensenyament-aprenentatge de l'anglés. Anàlisi de diferents mètodes i enfocaments didàctics amb especial atenció a les investigacions més recents.  
- La llengua oral i la llengua escrita: elements que intervenen en la recepció i en la producció. Tècniques de codificació i descodificació de missatges orals i escrits. Les destreses integrades.  
- La llengua anglesa en la comunicació: estructures gramaticals i funcions comunicatives. L'ús del document àudio-visual i de materials de suport.  
- Elaboració d'una programació de llengua estrangera per a Primària.  
Bases per a la convocatòria dels cursos d'especialització d'educació física  
Primera. Objectiu i nombre de places  
L'objectiu d'aquests cursos és l'aprofundiment en els fonaments científics i didàctics de l'educació física objecte d'especialització.  
S'ofereixen 80 places per a cursos d'especialització en educació física.   
Segona. Característiques dels cursos, estructura i calendari  
Els cursos s'estructuraran d'acord amb la distribució següent:  
Curs 1994-1995.  
Els continguts de les diferents assignatures que es despleguen en els blocs teòrics han d'adequar-se a les característiques de l'Educació Infantil i Primària i, necessàriament, han d'estar enfocats a la pràctica docent dels participants.  
Teoria 1   
\* Fase intensiva amb una durada de 170 hores.   
Setembre 94. Entre els dies 5 i el 30 del mes de setembre es desenvoluparà amb caràcter intensiu un bloc de teoria 1 amb els continguts següents:  
Bases biològiques i anatòmiques del cos humà.  
Didàctica.  
Teòria i Història de l'Educació Física.  
Sistemàtica de l'Educació Física.   
Aprenentatge i desenvolupament motor.  
Jocs.  
Esports.  
Aquest bloc de teoria 1 es farà en el Complex Educatiu de Cheste, en les instal·lacions de l'IVEF.  
S'ofereix l'estada en el mateix complex educatiu, amb l'allotjament i la manutenció gratuïts.  
\* Al llarg del curs escolar 94/95, intercalat en la fase pràctica 1, es treballaran tres mòduls teòrics de manera que es propicie l'aplicació pràctica a l'aula:  
Teoria 1a. El cap de setmana del 12 de novembre de 1994.  
Teoria 1b. El cap de setmana de l'11 de febrer de 1995.  
Teoria 1c. El cap de setmana del 29 d'abril de 1995  
Els mòduls es desenvoluparan al Complex Educatiu Misericòrdia de València o a altres instal·lacions que s'adeqüen als continguts següents:  
- Jocs i esports alternatius.  
- Activitats en la naturalesa.  
- Primers auxilis.  
- Altres.  
Pràctica 1. Fase extensiva equivalent a 110 hores.  
Amb la finalitat d'aplicar i contrastar els coneixements teòrics durant el curs 94-95 es desenvoluparà una fase pràctica amb els següents trets:  
- Cada professor en el seu horari haurà de tenir almenys 10 hores setmanals d'atenció a classes d'educació física.  
- Un professor tutor orientarà i farà el seguiment, control i avaluació de les pràctiques de cada participant.   
- Es constituiran seminaris amb el criteri de proximitat geogràfica entre els participants.  
- Els seminaris es reuniran setmanalment i, almenys una vegada al mes, ho faran amb l'atenció del professor tutor.  
Teoria 2.  
\* Juliol 95. Fase intensiva amb una durada de 130 hores.  
A partir del 26 de juny i durant el mes de juliol de 1995, es desenvoluparà amb caràcter intensiu un bloc de teoria 2 amb els continguts següents:  
Esports.  
Habilitats perceptives.  
Habilitats bàsiques.  
Acondicionament físic.  
Didàctica.  
Jocs populars i tradicionals.  
Educació física adaptada.  
Salut i educació física.  
Aquest bloc de teoria 2 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix complex educatiu amb l'allotjament i la manutenció gratuïts.  
Curs 1995-1996  
Teoria 3.  
\* Setembre 95. Fase intensiva amb una durada de 100 hores.  
Durant el mes de setembre de 1995, es desenvoluparà amb caràcter intensiu un bloc de teoria 3 amb els continguts següents:  
Esports.  
Habilitats expressives.  
Jocs i esports alternatius.  
Activitats aquàtiques.  
Aquest bloc de teoria 3 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix complex educatiu amb l'allotjament i la manutenció gratuïts.  
Pràctica 2. Fase extensiva equivalent a 170 hores.  
En aquesta fase, a més dels trets propis descrits en la fase pràctica 1, el seminari es desenvoluparà tots els dimecres per la vesprada durant el curs escolar 1995/96. En ella es treballarà l'educació física tenint en compte que la tasca fonamental del professorat es organitzar l'aprenentatge.   
Entre d'altres aspectes el seminari desenrotllarà els temes següents:  
- Coeducació.  
- Mitjans àudio-visuals.  
- Control i ajust postural.  
- Danses populars, balls.  
- Altres.  
Pràctica 3. Memòria. Treball individual equivalent a 20 hores.  
Les pràctiques docents que es realitzaran durant el curs 94/95 i 95/96 en el centre on cada professor preste els seus serveis, es recolliran en un projecte-memòria que es lliurarà al professorat-tutor abans de finalitzar el curs.  
Tercera. Criteris de selecció  
Es realitzaran proves d'aptitud de tipus coordinatiu i envers les habilitats motrius bàsiques. Superades aquestes proves s'aplicaran els criteris de selecció següents:  
Al moment de la selecció s'aplicarà allò establert en el punt novè d'aquesta ordre.  
En les sol·licituds amb la mateixa situació s'aplicarà el barem següent:  
a) Titulacions esportives expedides per federacions esportives oficials espanyoles o de les comunitats autònomes (màxim 5 punts)   
- Entrenador nacional 3 per títol.  
- Entrenador regional 1,5 per títol.  
- Monitor 0,5 per títol.  
b) Experiència en activitats pròpies de l'àrea d'educació física (màxim 8 punts).  
Per participar en campanyes esportives institucionals:   
- Com a delegat o entrenador en campanyes d'esport escolar de la Generalitat Valenciana (màxim 3 punts).  
- Com a entrenador en clubs o federacions (màxim 1 punt).  
- Per participar en l'organització d'activitats de l'àrea d'Educació Física internes i/o extraescolars reconegudes pel Consell de Centre i APA (màxim 2 punts).  
- Experiència d'innovació i reforma en educació física (màxim 2 punts).  
c) Experiència investigadora i publicacions en matèria d'educació física i esports (màxim 5 punts).  
- Llibres publicats (màxim 3 punts).  
- Activitats publicades (màxim 2 punts).  
- Assistència a cursos, congressos, simposis o jornades de perfeccionament (màxim 3 punts).  
C. En el cas d'empat, serà seleccionada la persona amb més antiguitat.  
Quarta. Documentació específica  
A més de la documentació requerida en el punt sisè d'aquesta ordre es presentarà certificat mèdic oficial que acredite la capacitació per a l'exercici físic.  
De la mateixa manera, es presentaran tots aquells documents que es posseesquen relacionats en la base anterior per tal que la comissió prioritze i seleccione els participants.  
Es valorarà sols allò que estiga suficientment documentat.  
Cinquena. Continguts  
Bases biològiques i fisiològiques del moviment humà.  
Se centrarà sobre aspectes:  
- Funcions, estructures i accions dels grups musculars, articulars...  
- Fisiologia de l'exercici, sistemes energètics, i fisiologia del xiquet. Aprenentatge i desenrotllament motor.  
On s'inclouran temes sobre característiques psicològiques i evolució del xiquet des dels 6 als 12 anys.   
Habilitats perceptives.  
Sistemàtica de l'exercici.  
Habilitats bàsiques.  
On s'inclourà el tractament de les habilitats gimnàstiques.  
Habilitats expressives.  
Salut i activitat física.  
Acondicionament físic.  
- Desenvolupament evolutiu de les qualitats físiques.  
- Planificació d'aquest tipus de treball en l'EGB.  
Jocs   
- Jocs didàctics.  
- Jocs populars adaptats a la classe d'educació física.  
- Oci i recreació.  
Activitats a la natura.Organització i/o pràctica:  
- Eixides, marxes.  
- Curs d'Esquí.  
- Curs de Vela.  
- Activitats o seminaris optatius (carrera d'orientació, etc...)  
Primers auxilis.   
Esports. Concepte i pràctica (pedagogia del seu ensenyament: aspectes comuns, iniciació com a activitat escolar i extraescolar, etc...)   
- Esports més habituals.  
- Esports de lluita i combat.  
Didàctica de l'educació física. Disseny curricular.  
- Objectius.  
- Continguts.  
- Activitats.  
- Mètodes.  
- Avaluació.  
- Elaboració pràctica de programacions anuals i plurianuals.  
- Elaboració pràctica d'unitats didàctiques i de sessions.  
- Preparació de la fase de pràctiques.


Còpia Permalink ELI